Джон Ъпдайк
Джон Хоуйър Ъпдайк () е американски писател, поет и критик.

Биография 

Роден е на 18 март 1932 година в Шилингтън, квартал на град Рединг в Пенсилвания, като единственото дете в семейството на гимназиален учител. В родния си град живее и учи до навършване на 13 години. По-късно следва в Харвардския колеж и го завършва със „summa cum laude“ през 1954 г. Като първокурсник в Харвард дели обща стая в общежитието с Кристофър Лаш. След Харвард постъпва в школата за живопис и изящни изкуства „Ръскин“ – в Оксфорд (Англия). Тогава е амбициран да стане карикатурист.

От 1955 до 1957 г. работи в списание „Ню Йоркър“, като сътрудничи с къси разкази, хумористични есета, стихове и поеми. Ранното му творчество отразява и влиянието на Джеръм Дейвид Селинджър („A&P“); Джон Чийвър („Сняг в Гринич Вилидж“); и модернистите Марсел Пруст, Хенри Грийн, Джеймс Джойс и Владимир Набоков. През това време Ъпдайк претърпява дълбока духовна криза. Страдайки от загубата на религиозната си вяра, той започва да чете Сьорен Киркегор и теолога Карл Барт. И двамата дълбоко повлияват на собствените му религиозни вярвания, които от своя страна фигурират на видно място в художествената му проза. Ъпдайк остава вярващ християнин до края на живота си.

През 1959 г. излиза романът му „Панаир в приюта за бедни“, отличен с наградата на фондацията „Ричард и Хинда Розентал“, присъдена му от Националния институт за изкуство и литература на Съединените щати. Широка популярност му донасят романите „Заеко, бягай“, „Кентавърът“ и „Вещиците от Истуик“. Публикувал е 22 романа и още дузина сборници с разкази, освен това и поезия, литературна критика и детски книги. В произведенията му се разглеждат сексът, вярата и смъртта, и тяхната взаимовръзка.

Почетен доктор на Харвардския университет (1992).

Умира на 27 януари 2009 г. в болница в Данвърс от рак на белите дробове.

Библиография

За него 
 William R. Macnaughton (ed.), Critical Essays on John Updike, Boston, G.K. Hall, 1982
 Robert Detweiler, John Updike, New York, Twayne, 1984
 Jeff H. Campbell, Updike's Novels: Thorns Spell a Word, Wichita Falls, Midwestern State University Press, 1987
 Judie Newman, John Updike, Basingstoke, Macmillan Education, 1988
 Robert M. Luscher, John Updike: a Study of the Short Fiction, New York, Twayne, 1993
 James A. Schiff, John Updike Revisited, New York, Twayne Publications, 1998
 William H. Pritchard, Updike: America's Man of Letters, South Royalton, Steerforth Press, 2000
 Jack De Bellis, The John Updike Encyclopedia, Westport, Greenwood Publishing Group, 2000
 Marshall Boswell, John Updike's Rabbit Tetralogy: Mastered Irony in Motion, Columbia, University of Missouri Press, 2001
 The Cambridge companion to John Updike, Cambridge, Cambridge University Press, 2006

Източници

Външни препратки 
 От и за Джон Ъпдайк в Своден каталог НАБИС – национален каталог на академичните библиотеки в България
  Petri Liukkonen, Подробна биобиблиография на Джон Ъпдайк, Books and Writers (kirjasto.sci.fi). Архивирано
 
  
  The John Updike Society
 Кристофър Леман-Хаупт, „Джон Ъпдайк, незабравимият“, Либерален преглед, 28 януари 2009 (ориг. в Ню Йорк Таймс)
 Йордан Ефтимов, „Тук лежи Заекът“, в-к Капитал, 4 февруари 2009

Американски литературни критици
Американски автори на разкази
Американски детски писатели
Американски романисти
Американски есеисти
Американски поети
Почетни доктори в САЩ
Носители на награда „Пулицър“
Възпитаници на Харвардския университет
Родени в Рединг (Пенсилвания)
Починали в Масачузетс
Починали от рак